送春醉吟
作者：陳著
朝代：宋

paragraphs: 三月二十有一日，絮雲弄日風力薄。
家人報我明日夏，草草杯盤軟春脚。
世人心眼最無常，景物流禪爭頃刻。
南風一轉垂青陰，回首芳塵是陳迹。
天公好事亦世情，約束花神呈未著。
放開酴醿紫心香，安排芍藥無留發。
流鶑調笙舌尚存，倦蝶依然舞還拍。
杜鵑無知只催歸，何物惡聲誰聽著。
不妨長筵達詰旦，餞舊迎新兩無怍。
傍觀笑我八十翁，翁亦自知身是客。
安問家無擔石儲，時節猶自沈沈酌。
我聞此語三歎息，酒邊寄耳非莫逆。
杜老憂懷醒時多，誰道醉狂放吟如李白。